b'\n_START_ARTICLE_\nMakula denza\n_START_PARAGRAPH_\nMakula denza je skupek specializiranih epitelijskih celic v distalnih cevkah ob \xc5\xbeilnem polu ledvi\xc4\x8dnega telesca (glomerulus). Celice makule denze so ob\xc4\x8dutljive na ionsko sestavo in volumen vode v cevkah (so torej osmoreceptorji). V primeru zmanj\xc5\xa1anega volumna spro\xc5\xa1\xc4\x8dajo signalne molekule, ki promovirajo sekrecijo renina iz jukstaglomerulnih celic. Renin je pomembna komponenta renin-angiotenzin-aldosteron sistema (RAAS), ki uravnava krvni tlak in volumen. So sestavni del jukstaglomerulnega aparata.\n_START_SECTION_\nCelice makule denze\n_START_PARAGRAPH_\nSame celice makule denze so izoprizmatske ter so vi\xc5\xa1je in imajo bolj opazna jedra kot sosednje celice distalnih cevk. Zaradi bli\xc5\xbeine glomerulusa in jeder so celice makule denze opazno temnej\xc5\xa1e pod mikroskopom.\n_START_SECTION_\nFunkcija\n_START_PARAGRAPH_\nZni\xc5\xbeanje krvnega tlaka povzro\xc4\x8di padec kapilarnega hidrostatskega pritiska in s tem pove\xc4\x8dano absorpcijo natrijevega klorida (NaCl) iz ledvi\xc4\x8dnih cevk v ledvi\xc4\x8dno sredico. Celice makule denze zaznajo zni\xc5\xbeano koncetracijo natrijevih (Na\xe2\x81\xba) in kloridnih ionov (Cl\xe2\x81\xbb) in se odzovejo na dva na\xc4\x8dina. Pri prvem spro\xc5\xbeijo dilatacijo (raz\xc5\xa1iritev) aferentnih arteriol, ki dovajajo kri v ledvi\xc4\x8dno telesce, in s tem zmanj\xc5\xa1ajo njihovo upornost ter pove\xc4\x8dajo hidrostatski pritisk. Pri drugem na\xc4\x8dinu spro\xc5\xa1\xc4\x8dajo prostaglandine, ki delujejo na jukstaglomerulne celice tako, da za\xc4\x8dnejo izlo\xc4\x8dati renin v krvni obtok. V kon\xc4\x8dni fazi renin povzro\xc4\x8di pove\xc4\x8dano izlo\xc4\x8danje antidiureti\xc4\x8dnega hormona (ADH), ki pove\xc4\x8da prepustnost celic ledvi\xc4\x8dnih cevk za vodo in se\xc4\x8dnino in povzro\xc4\x8di vazokonstrikcijo (skr\xc4\x8ditev) eferentinh arteriol, ter aldosterona, ki pove\xc4\x8da absorbcijo Na\xe2\x81\xba in bikarbonata (HCO\xe2\x82\x83\xe2\x81\xbb) ter izlo\xc4\x8danje kalijevih (K\xe2\x81\xba) in vodikovih ionov (H\xe2\x81\xba), in tudi na ta na\xc4\x8din pove\xc4\x8da hidrostatski tlak na normalno vrednost.'